ตราสารหนี้รัฐฮิต โอนซื้อขายกระฉูด
มูลค่าโอนซื้อขายตราสารหนี้ภาครัฐเดือน ก.พ. พุ่งเฉียด 50% มูลค่ากว่า 9.3 ล้านล้าน&nbsp;
28 มี.ค. 2559

มูลค่าโอนซื้อขายตราสารหนี้ภาครัฐเดือน ก.พ. พุ่งเฉียด 50% มูลค่ากว่า 9.3 ล้านล้าน  
ธนาคารแห่งประเทศไทย (ธปท.) รายงานการโอนตราสารหนี้ภาครัฐ ณ สิ้นเดือน ก.พ.ที่ผ่านมา ว่า มีปริมาณรวมทั้งสิ้น 2.1 หมื่นรายการ เพิ่มขึ้นจากระยะเดียวกันปีก่อน 17.7% คิดเป็นมูลค่ารวม 9.3 ล้านล้านบาท เพิ่มขึ้นถึง 47.8% คิดเป็นการซื้อขายเฉลี่ยต่อวันที่ 4.6 แสนล้านบาท เพิ่มขึ้นตามความต้องการถือลงทุนในตลาดตราสารหนี้ไทย
ทั้งนี้ หากจำแนกการโอนชำระค่าตราสารหนี้ภาครัฐตามประเภทธุรกิจ แบ่งเป็น การซื้อขายตราสารหนี้ระหว่างสถาบัน 1.3 ล้านล้านบาท เพิ่มขึ้นจากระยะเดียวกันปีก่อน 8.5% ส่วนการซื้อขายตราสารหนี้ในประเทศ (Residents) 4 แสนล้านบาท เพิ่มขึ้นถึง 83.7% และอื่นๆ อีก 6.4 ล้านล้านบาท เพิ่มขึ้น 64.6% 
ขณะที่การซื้อขายตราสารหนี้ภาครัฐกับผู้มีถิ่นฐานนอกประเทศ (Non-Residents หรือ NR) มีมูลค่าเพียง 2.9 แสนล้านบาท ลดลง 11.8% เมื่อเทียบกับระยะเดียวกันปีก่อน แต่มีแนวโน้มเพิ่มขึ้นในเดือน มี.ค.นี้ เนื่องจากเงินทุนต่างชาติไหลเข้ามาถือลงทุนระยะสั้นในตลาดตราสารหนี้ไทยมากขึ้น หลังจากที่ธนาคารกลางสหรัฐ (เฟด) มีมติไม่ปรับขึ้นดอกเบี้ยในการประชุมเมื่อวันที่ 15-16 มี.ค.ที่ผ่านมา ประกอบกับธนาคารกลางญี่ปุ่นและธนาคารกลางยุโรปก็ยังใช้นโยบายดอกเบี้ยติดลบ ทำให้เงินทุนต่างชาติออกมาลงทุนในตราสารหนี้และหุ้นในไทย รวมถึงประเทศในภูมิภาคนี้เพื่อหาผลตอบแทนที่ดีกว่า 
ก่อนหน้านี้ น.ส.ศิรินารถ อมรธรรม ผู้อำนวยการ ฝ่ายวิจัยและพัฒนาตลาด สมาคมตลาดตราสารหนี้ไทย กล่าวว่า เงินทุนจากต่างประเทศที่ไหลเข้ามามักเลือกลงทุนในพันธบัตรระยะสั้นของ ธปท. มากกว่าถือพันธบัตรระยะยาวของรัฐบาล เห็นได้จากพันธบัตรรัฐบาลในสิ้นปี 2558 ที่ 5.53 หมื่นล้านบาท เพิ่มขึ้นเล็กน้อยเป็น 5.4 หมื่นล้านบาทในปัจจุบัน ขณะที่พันธบัตร ธปท.ในสิ้นปี 2558 อยู่ที่ 1.66 หมื่นล้านบาท เพิ่มขึ้นกว่า 1 แสนล้านบาท หรือ 602% เป็น 1.16 แสนล้านบาทในปัจจุบัน”